**PRIJEDLOG PRIPREME ZA IZVOĐENJE NASTAVE PRIRODE I DRUŠTVA**

|  |  |  |  |
| --- | --- | --- | --- |
| **IME I PREZIME:** | | **RAZRED:** | **REDNI BROJ SATA:** |
| **PREDMETNO PODRUČJE:** | PRIRODA I DRUŠTVO | | |
| **DOMENA:** | ORGANIZIRANOST SVIJETA OKO NAS; PROMJENE I ODNOSI; POJEDINAC I DRUŠTVO | | |
| **TEMA:** | PROLJEĆE NAS BOJAMA VESELI, ČUVATI PRIRODU SVE JE ŠTO ŽELI | | |
| **NASTAVNI SADRŽAJ:** | RAZLIČITI U SLIČNOSTIMA | | |
| **ISHODI:** | **PID OŠ A. 1. 1 Učenik uspoređuje organiziranost prirode opažajući neposredni okoliš.**  - otkriva da cjelinu čine dijelovi, da se različite cjeline mogu dijeliti na sitnije dijelove  - dijelovi i cjeline imaju različita svojstva/obilježja  - imenuje dijelove svoga tijela i prepoznaje razlike između djevojčice i dječaka  - razvrstava bića, tvari ili pojave u skupine primjenom određenoga kriterija, objašnjavajući sličnosti i razlike među njima  **PID OŠ B. 1. 1 Učenik uspoređuje promjene u prirodi i opisuje važnost brige za prirodu i osobno zdravlje.**  - opisuje svoj rast i razvoj  **PID OŠ C. 1. 1 Učenik zaključuje o sebi, svojoj ulozi u zajednici i uviđa vrijednosti sebe i drugih.**  - prepoznaje svoju posebnost i vrijednosti kao i posebnost i vrijednosti drugih osoba i zajednica kojima pripada; otkriva svoju ulogu u zajednici i povezanost s ostalim članovima s kojima je povezan događajima, interesima, vrijednostima  - zaključuje o svome ponašanju, odnosu i postupcima prema drugima i promišlja o utjecaju tih postupaka na druge  - zaključuje o utjecaju pojedinca i zajednice na njegovu osobnost i ponašanje  **PID OŠ C. 1. 2 Učenik uspoređuje ulogu i utjecaj prava, pravila i dužnosti na pojedinca i zajednicu te preuzima odgovornost za svoje postupke.**  - uvažava različitosti u svome okružju | | |

|  |  |  |
| --- | --- | --- |
| **NASTAVNE SITUACIJE** | **PRIJEDLOG AKTIVNOSTI U DIGITALNOM OKRUŽENJU** | **POVEZIVANJE ISHODA OSTALIH PREDMETNIH PODRUČJA I MEĐUPREDMETNIH TEMA** |
| **1. SLIČNI, A RAZLIČITI**  **Ishod aktivnosti:** otkriva da cjelinu čine dijelovi, da se različite cjeline mogu dijeliti na sitnije dijelove; dijelovi i cjeline imaju različita svojstva/obilježja; razvrstava bića, tvari ili pojave u skupine primjenom određenoga kriterija, objašnjavajući sličnosti i razlike među njima; prepoznaje svoju posebnost i vrijednosti kao i posebnost i vrijednosti drugih osoba i zajednica kojima pripada; uvažava različitosti u svome okružju.  **Opis aktivnosti:** Učiteljica/učitelj daje upute učenicima da se slobodno kreću učionicom. Na znak: Stvori trojku! učenici se grupiraju u trojke s najbližim učenicima. Zadatak svake trojke je nabrojati tri sličnosti i tri razlike među sobom (npr. visina, spol, boja kose ili očiju, odjeća…). Napomena: Ako u razredu imamo velik broj učenika, ova aktivnost se može provesti u četvorkama ili petorkama.  Učiteljica/učitelj pitanjima usmjerava učenike na uočavanje karakteristika skupina: Koje skupine čine jedan dječak i dvije djevojčice / dva dječaka i jedna djevojčica / tri dječaka / tri djevojčice? Tko u razredu ima plave oči? Koliko dječaka/djevojčica ima smeđu kosu? Razgovor završava pitanjem po čemu su međusobno slični/različiti.  Nakon uvodne aktivnosti učenici promatraju uvodnu ilustraciju na 32. stranici u udžbeniku, opisuju je te objašnjavaju značenje znakova na vratima toaleta. Zatim uspoređuju fotografije dječaka i djevojčice, uočavaju da i dječaci mogu imati dulju kosu. Razgovaraju o različitim osobinama koje mogu imati i dječaci i djevojčice (npr. dječaci mogu nositi odjeću svih boja pa i ružičastu, mogu nositi naušnice; djevojčice mogu biti jako kratko ošišane..). Učiteljica/učitelj usmjerava komunikacijsku situaciju prema zaključku da su svi jednako vrijedni bez obzira na različite osobine.  **2. NAŠA PRAVA**  **Ishod aktivnosti:** razvrstava bića, tvari ili pojave u skupine primjenom određenoga kriterija, objašnjavajući sličnosti i razlike među njima; prepoznaje svoju posebnost i vrijednosti kao i posebnost i vrijednosti drugih osoba i zajednica kojima pripada; zaključuje o svome ponašanju, odnosu i postupcima prema drugima i promišlja o utjecaju tih postupaka na druge; zaključuje o utjecaju pojedinca i zajednice na njegovu osobnost i ponašanje; uvažava različitosti u svome okružju.  **Opis aktivnosti:** Učiteljica/učitelj upućuje učenike na rad s udžbenikom (donja polovina 32. stranice). Učenici opisuju fotografije, izdvajaju sličnosti i razlike te uočavaju da neka djeca imaju teškoće (sluh, kretanje). Potiče učenike na davanje primjera iz osobnog iskustva. Čitaju pitanje na dnu stranice, odgovaraju na njega i obrazlažu svoj odgovor. Učiteljica/učitelj može potaknuti učenike na diskusiju navođenjem primjera poznatih uspješnih osoba koje su imale razna oštećenja (Ludwig van Beethowen – jedan od najvećih kompozitora imao je oštećenje sluha; glazbenici Ray Charles i Stevie Wonder – sljepoća; fizičar Stephen Hawking – nemogućnost kretanja i govora; mnogobrojni sportaši s invaliditetom koji osvajaju medalje na paraolimpijskim igrama).  Učiteljica/učitelj podsjeća učenike na prava i odgovornosti djeteta. Učenici u parovima navode po jedan primjer prava i odgovornosti.  **3. DIJELOVI TIJELA**  **Ishod aktivnosti:** otkriva da cjelinu čine dijelovi, da se različite cjeline mogu dijeliti na sitnije dijelove; dijelovi i cjeline imaju različita svojstva/obilježja; imenuje dijelove svoga tijela i prepoznaje razlike između djevojčice i dječaka; razvrstava bića, tvari ili pojave u skupine primjenom određenoga kriterija, objašnjavajući sličnosti i razlike među njima; opisuje svoj rast i razvoj.  **Opis aktivnosti**: Učiteljica/učitelj dijeli učenicima sličice dječaka i djevojčice koje trebaju sastaviti (izrezani su na glavne dijelove tijela: glava, trup, ruke i noge).  Potiče učenike da opišu kako su rješavali zadatak, što im je pomoglo pri sastavljanju. Složene sličice lijepe u bilježnice i imenuju dijelove tijela. Učiteljica/učitelj usmjerava učenike na dio tijela koji spaja glavu s trupom. Zatim traži od učenika da na sebi pokažu dijelove tijela i opišu čemu služi taj dio tijela, kako i za što ga koriste. Pita učenike kojom rukom pišu. Upućuje ih na zaključak da pisati možemo desnom, ali i lijevom rukom (ljevaci i dešnjaci). U bilježnicu pišu svoje ime desnom pa lijevom rukom. Opisuju što je bilo lakše, što im je bilo posebno teško. Učiteljica/učitelj zadaje zadatke koje učenici trebaju obaviti dominantnom rukom, a zatim onom drugom (npr. obriši ploču, listaj udžbenik, obriši nešto gumicom, otvori vrata, podigni torbu na stolac i sl.). Opisuju koje radnje su bile zahtjevnije, a koje manje zahtjevne i izvode zaključak da su nam potrebne obje ruke, ali jednom se lakše i više koristimo.  **4. ŠTO SMO SAZNALI?**  **Ishod aktivnosti:** otkriva da cjelinu čine dijelovi, da se različite cjeline mogu dijeliti na sitnije dijelove; dijelovi i cjeline imaju različita svojstva/obilježja; razvrstava bića, tvari ili pojave u skupine primjenom određenoga kriterija, objašnjavajući sličnosti i razlike među njima; prepoznaje svoju posebnost i vrijednosti kao i posebnost i vrijednosti drugih osoba i zajednica kojima pripada; uvažava različitosti u svome okružju.  **Opis aktivnosti:** Učenici čitaju pitanja na 33. stranici u udžbeniku, odgovaraju na njih i obrazlažu svoje odgovore. Zatim rješavaju 1. – 4. zadatak na 34. stranici (prijedlog imena uz 3. zadatak: Vanja, Saša, Matija, Andrea; strana imena Erin, Rene, Tony, Robin, Alex). | [Jedinica Različitosti u sličnostima](https://hr.izzi.digital/DOS/104/1847.html#block-1849)  [Objekt Čime se bave dječaci i djevojčice](https://hr.izzi.digital/DOS/104/1849.html#block-40892)  Jedinica Različitosti u sličnostima  [Objekt Mogu sve, samo drugačije](https://hr.izzi.digital/DOS/104/1849.html#block-40917)  Jedinica Različitosti u sličnostima  [Objekt Ljevoruk ili desnoruk](https://hr.izzi.digital/DOS/104/1849.html#block-40909)  Jedinica Različitosti u sličnostima  [Objekt Pokrenite se](https://hr.izzi.digital/DOS/104/1849.html#block-41197) | **IKT** – A. 1. 1 - Učenik uz pomoć učitelja odabire odgovarajuću digitalnu tehnologiju za obavljanje jednostavnih zadataka; A. 1. 2 - Učenik se uz učiteljevu pomoć služi odabranim uređajima i programima.  **OSR** – A. 1. 1 - Razvija sliku o sebi.  **ZDR** - B. 1. 2. C - Prepoznaje i uvažava različitosti.  **GOO** - C. 1. 1 - Sudjeluje u zajedničkome radu u razredu; C. 1. 2 - Promiče solidarnost u razredu.  **ODR** - A.1. 2 - Opisuje raznolikost u prirodi i razlike među ljudima; B. 1. 1 - Prepoznaje i uvažava potrebe i osjećaje drugih. |