**PRIJEDLOG PRIPREME ZA IZVOĐENJE NASTAVE PRIRODE I DRUŠTVA**

|  |  |  |  |
| --- | --- | --- | --- |
| **IME I PREZIME:** | | **RAZRED:** | **REDNI BROJ SATA:** |
| **PREDMETNO PODRUČJE:** | PRIRODA I DRUŠTVO | | |
| **DOMENA:** | ORGANIZIRANOST SVIJETA OKO NAS; PROMJENE I ODNOSI | | |
| **TEMA:** | I KOD KUĆE I U ŠKOLI DJECU SE ČUVA, UČI, VOLI | | |
| **NASTAVNI SADRŽAJ:** | **JESEN** | | |
| **ISHODI:** | **PID OŠ A. 1. 1 Učenik uspoređuje organiziranost prirode opažajući neposredni okoliš.**  - dijelovi i cjeline imaju različita svojstva/obilježja  **PID OŠ B. 1. 1 Učenik uspoređuje promjene u prirodi i opisuje važnost brige za prirodu i osobno zdravlje.**  - povezuje izmjenu dana i noći i godišnjih doba s promjenama u životu biljaka, životinja i ljudi  - promatra i predviđa promjene u prirodi u neposrednome okolišu  **PID OŠ B. 1. 2 Učenik se snalazi u vremenskim ciklusima, prikazuje promjene i odnose među njima te objašnjava povezanost vremenskih ciklusa s aktivnostima**  **u životu.**  - reda svoje obveze, aktivnosti, događaje i promjene u danu i/ili tjednu prikazujući ih na vremenskoj crti ili lenti vremena, crtežom, dijagramom, uz korištenje IKT-a ovisno o uvjetima | | |

|  |  |  |
| --- | --- | --- |
| **NASTAVNE SITUACIJE** | **PRIJEDLOG AKTIVNOSTI U DIGITALNOM OKRUŽENJU** | **POVEZIVANJE ISHODA OSTALIH PREDMETNIH PODRUČJA I MEĐUPREDMETNIH TEMA** |
| **1. JESENJE LIŠĆE**  **Ishod aktivnosti:** uočava red u prirodi na primjeru biljaka, životinja i ljudi; imenuje i razlikuje tvari u svome okruženju; uspoređuje obilježja živoga, svojstva neživoga u neposrednome okolišu; povezuje izmjenu dana i noći i godišnjih doba s promjenama u životu biljaka, životinja i ljudi; promatra i predviđa promjene u prirodi u neposrednome okolišu.  **Opis aktivnosti:** Učenici su na prethodnome satu dobili zadatak na današnji sat donijeti otpalo lišće. Svaki učenik je donio barem jedan list te ih učiteljica/učitelj usmjerava na opažanje obilježja listova pomoću različitih osjetila (gledaj – boju, oblik, veličinu; slušaj – zvuk koji nastaje kada ga pritisnemo ili gnječimo rukama; opipaj – površina glatka/hrapava, mekano/kruto → zašto → suho/vlažno). Nakon uočavanja obilježja, učiteljica/učitelj postavlja pitanje: Zašto lišće žuti i opada u jesen? Razgovor se dalje usmjerava na manjak Sunčeve svjetlosti i topline zbog kraćih dana i duljih noći.  Učiteljica/učitelj učenicima pokazuje grančice vazdazelenog drveća i grmlja (smreka, jela, tisa, lovor…). Učenici gledaju, mirišu i opipavaju grančice te uočavaju razliku u odnosu na listopadne vrste (boja, oblik - iglice, smola, mesnatost lišća… - svojstva zbog kojih će ostati zeleno tijekom cijele godine).  Nakon opažanja grančica učenici se upućuju na rješavanje 1. – 3. zadatka u udžbeniku, str. 38.  **2. OSJETI JESENI**  **Ishod aktivnosti:** uočava red u prirodi na primjeru biljaka, životinja i ljudi; imenuje i razlikuje tvari u svome okruženju; uspoređuje obilježja živoga, svojstva neživoga u neposrednome okolišu.  **Opis aktivnosti:** Učiteljica/učitelj s učenicima provodi dvije aktivnosti: prepoznavanje plodova jeseni i prepoznavanje jesenskog voća pomoću svih osjetila.  Učiteljica/učitelj na sat donosi prethodno pripremljene (oguljene i narezane) plodove jeseni: jabuka, kruška, krumpir, bundeva, cikla, celer, mrkva, orah… te njihove kore. (jabuka, kruška, krumpir, bundeva, cikla, celer, mrkva, orah…). Učenici trebaju pronaći koja kora pripada kojem plodu, imenovati plod i reći što znaju o njemu (jesenski plod, jede se sirov/kuhan, raste na stablu/pod zemljom…).  Prije sata učiteljica/učitelj pripremila/pripremio je oguljeno i narezano razno voće (jabuka, kruška, banana, naranča, šljiva, grožđe, dunja…). Kore voća su ponuđene učenicima na prepoznavanje (POGLEDAJ, POMIRIŠI, OPIPAJ, OKUSI: kojem voću pripada koja kora; je li to jesensko voće; usporedi opipom površinu kore; imenuj boje kora; koje boje prevladavaju). Zadatak se ponavlja s komadićima oguljenog i narezanog voća. Od preostalih komadića voća radimo voćnu salatu (prelijemo medom i pomiješamo).  **3. PTICE U JESEN**  **Ishod aktivnosti:** uočava red u prirodi na primjeru biljaka, životinja i ljudi; imenuje i razlikuje tvari u svome okruženju; uspoređuje obilježja živoga, svojstva neživoga u neposrednome okolišu; povezuje izmjenu dana i noći i godišnjih doba s promjenama u životu biljaka, životinja i ljudi; promatra i predviđa promjene u prirodi u neposrednome okolišu.  **Opis aktivnosti:** Učiteljica/učitelj reproducira zvukove, a učenici ih prepoznaju i imenuju (šuštanje lišća, gugutanje goluba, vjetar, pjev bilo koje ptice zavičaja). Komunikacijska situacija: razgovor o pticama – sve manje ih viđamo i čujemo, neke će prezimiti ovdje (golubovi, vrapci..), neke odlaze u toplije krajeve (zašto – perje). Kako se druge životinje štite od hladnoće koja dolazi? (Gustim krznom, obilnom prehranom su stvorili masne naslage pod kožom.) Kako se ljudi štite od hladnoće? (Odjećom i obućom, zagrijavanjem prostora; trljanjem ruku, bržim kretanjem, npr. „cupkanje” nogama.)  Nakon aktivnosti učenici rješavaju 4. i 5. zadatak na 39. stranici. Razgovor o lastavici, galebu, rodi, kosu i golubu – usporediti boju i veličinu ptica; gdje žive; uočiti različite kljunove; noge – zašto. Učenici rješavaju 5. zadatak (popunjavanje tablice). | Mogu se provesti aktivnosti s preostalim objektima iz nastavne jedinice [*Jesen*](https://hr.izzi.digital/DOS/104/1581.html)*.* | **IKT** – A. 1. 1 - Učenik uz pomoć učitelja odabire odgovarajuću digitalnu tehnologiju za obavljanje jednostavnih zadataka; A. 1. 2 - Učenik se uz učiteljevu pomoć služi odabranim uređajima i programima.  **ODR** – A. 1. 2 - Opisuje raznolikost u prirodi i razlike među ljudima. |