**PRIJEDLOG PRIPREME ZA IZVOĐENJE NASTAVE PRIRODE I DRUŠTVA**

|  |  |  |  |
| --- | --- | --- | --- |
| **IME I PREZIME:** | | **RAZRED:** | **REDNI BROJ SATA:** |
| **PREDMETNO PODRUČJE:** | PRIRODA I DRUŠTVO | | |
| **DOMENA:** | ORGANIZIRANOST SVIJETA OKO NAS; PROMJENE I ODNOSI | | |
| **TEMA:** | MIJENJAJU SE DANI, NOĆI, JUČER JE PROŠLO, SUTRA ĆE DOĆI | | |
| **NASTAVNI SADRŽAJ:** | SNALAŽENJE U VREMENU (UVODNI SAT) | | |
| **ISHODI:** | **PID OŠ A. 1. 2 Učenik prepoznaje važnost organiziranosti vremena i prikazuje vremenski slijed događaja.**  - određuje i imenuje doba dana, dane u tjednu i godišnja doba opažajući organiziranost vremena  - prikazuje vremenski slijed događaja u odnosu na jučer, danas i sutra i u odnosu na doba dana (npr. vremenska crta)  **PID OŠ A. 1. 3 Učenik uspoređuje organiziranost različitih prostora i zajednica u neposrednome okružju.**  - opisuje organiziranost zajednice u svome okružju te prepoznaje važnost pravila za njezino djelovanje  **PID OŠ B. 1. 1 Učenik uspoređuje promjene u prirodi i opisuje važnost brige za prirodu i osobno zdravlje.**  - povezuje izmjenu dana i noći i godišnjih doba s promjenama u životu biljaka, životinja i ljudi  - promatra i predviđa promjene u prirodi u neposrednome okolišu  **PID OŠ B. 1. 2 Učenik se snalazi u vremenskim ciklusima, prikazuje promjene i odnose među njima te objašnjava povezanost vremenskih ciklusa s**  **aktivnostima u životu.**  - razlikuje dan i noć te povezuje doba dana s vlastitim i obiteljskim obvezama i aktivnostima  - reda svoje obveze, aktivnosti, događaje i promjene prikazujući ih na vremenskoj crti (doba dana, dani u tjednu...), crtežom, dijagramom i sl., uz korištenje IKT-a ovisno o uvjetima | | |

|  |  |
| --- | --- |
| **NASTAVNE SITUACIJE** | **POVEZIVANJE ISHODA OSTALIH PREDMETNIH PODRUČJA I MEĐUPREDMETNIH TEMA** |
| **1. ZAGONETNI POJMOVI**  **Ishod aktivnosti:** promatra i predviđa promjene u prirodi u neposrednome okolišu; razlikuje dan i noć te povezuje doba dana s vlastitim i obiteljskim obvezama i aktivnostima.  **Opis aktivnosti:** Učiteljica/učitelj najavljuje zadatak te skupinama učenika na jednim karticama dijeli zagonetke, a na drugim karticama rješenja. Učenici trebaju pronaći odgovarajuće odgonetke svim zagonetkama.   * *Nikada nije bilo,*   *niti će ikada biti,*  *ali sada ipak jest.*  *Možeš li ga pogoditi? (DANAS)*   * *Što ga više ima,*   *to ga manje vidiš.*  *Što je to? (MRAK)*   * *Nikad nije bilo,*   *a uvijek će biti,*  *Nitko ga vidio nije*  *i nikad neće vidjeti,*  *A ipak ga svi žele dočekati. (SUTRA)*   * *Samo noću bdijem,*   *na nebu se krijem,*  *mlad, star ili ljut*  *uvijek sam k'o limun žut. (MJESEC)*   * *Niti jurim, niti žurim,*   *uvijek sporo idem,*  *ali točno na vrijeme,*  *uvijek na cilj stignem. (SAT)*   * *Crna sam kao noć,*   *i uvijek te pratim.*  *Po mraku se skrivam,*  *po danu se vratim. (SJENA)*  Razgovorom o odgonetnutim pojmovima učiteljica/učitelj usmjerava učenike na povezivanje pojmova i zaključivanje o čemu će se govoriti u novoj nastavnoj cjelini (VRIJEME).  **2. NOĆ I DAN - USPOREDIMO**  **Ishod aktivnosti:** određuje i imenuje doba dana, dane u tjednu i godišnja doba opažajući organiziranost vremena; povezuje izmjenu dana i noći i godišnjih doba s promjenama u životu biljaka, životinja i ljudi.  **Opis aktivnosti:** Učiteljica/učitelj s učenicima razgovara o ilustraciji u udžbeniku na stranicama 90 i 91 te usmjerava učenike na uočavanje tamnog i svijetlog dijela dana. Opisuju najprije lijevu, a zatim desnu ilustraciju te ih uspoređuju. Učiteljica/učitelj pitanjima usmjerava komunikacijsku situaciju: Što je slično, a što različito? Kako izgleda grad danju, a kako noću? Koja svjetla vidimo noću, a koja danju? Stavite ruku preko slike Sunca i zamislite da je to oblak. Je li dan i ako ne vidimo Sunce? Vidimo li Mjesec uvijek na nebu? Što još možemo noću vidjeti na nebu? (zvijezde, zrakoplove) Je li nebo danju/noću uvijek iste boje? O čemu ovisi boja neba? Kako izgleda drveće danju, a kako noću (koje boje vidimo)? Je li svugdje na Zemlji sada dan?  Učiteljica/učitelj zajedno učenicima izvodi zaključak: dan se sastoji od svijetlog i tamnog dijela (upućuje učenike da obrazlože u kojem dijelu dana se sada nalaze).  **REKREATIVNA PAUZA:** Igra *Dan – noć*. Dan: učenici stoje; noć – učenici čučnu.  **3. NOĆNE I DNEVNE AKTIVNOSTI**  **Ishod aktivnosti:** prikazuje vremenski slijed događaja u odnosu na doba dana (vremenska crta); opisuje organiziranost zajednice u svome okružju te prepoznaje važnost pravila za njezino djelovanje; povezuje izmjenu dana i noći i godišnjih doba s promjenama u životu biljaka, životinja i ljudi; reda svoje obveze, aktivnosti, događaje i promjene prikazujući ih na vremenskoj crti (doba dana, dani u tjednu...), crtežom, dijagramom i sl., uz korištenje IKT-a ovisno o uvjetima.  **Opis aktivnosti**: Učiteljica/učitelj pitanjima potiče učenike na razgovor o noćnim i dnevnim aktivnostima: Što radimo noću, a što danju? Što radimo ujesen i zimi kada nam tamni dio dana ranije nastupi? Što rade životinje noću, a što danju? Znate li za neke životinje koje su noću budne? Upućuje učenike na uspoređivanje i nadopunjavanje fotografije u nizu na dnu stranica udžbenika.  Pitanjima usmjerava učenike na donošenje zaključka da su ljudi i veći dio životinja svoje aktivnosti prilagodili izmjeni dana i noći.  **4. ŠTO SMO SAZNALI?**  **Ishod aktivnosti:** reda svoje obveze, aktivnosti, događaje i promjene prikazujući ih na vremenskoj crti (doba dana, dani u tjednu...), crtežom, dijagramom i sl., uz korištenje IKT-a ovisno o uvjetima.  **Opis aktivnosti**: Učiteljica/učitelj potiče učenike da opisuju svoje dnevne i noćne aktivnosti. Zatim ih crtaju u crtančicu.  Sadržaj je dostupan na stranicama 92 i 93. | **ODR** - A. 1. 1- Prepoznaje svoje mjesto i povezanost s drugima u zajednici.  **ZDR** - B. 1. 2. A - Prilagođava se novom okružju i opisuje svoje obveze i uloge. |