**PRIJEDLOG PRIPREME ZA IZVOĐENJE NASTAVE PRIRODE I DRUŠTVA**

|  |  |  |  |
| --- | --- | --- | --- |
| **IME I PREZIME:** | | **RAZRED:** | **REDNI BROJ SATA:** |
| **PREDMETNO PODRUČJE:** | PRIRODA I DRUŠTVO | | |
| **DOMENA:** | ORGANIZIRANOST SVIJETA OKO NAS; PROMJENE I ODNOSI | | |
| **TEMA:** | I KOD KUĆE I U ŠKOLI DJECU SE ČUVA, UČI, VOLI | | |
| **NASTAVNI SADRŽAJ:** | **JESEN** | | |
| **ISHODI:** | **PID OŠ A. 1. 1 Učenik uspoređuje organiziranost prirode opažajući neposredni okoliš.**  - dijelovi i cjeline imaju različita svojstva/obilježja  **PID OŠ B. 1. 1 Učenik uspoređuje promjene u prirodi i opisuje važnost brige za prirodu i osobno zdravlje.**  - povezuje izmjenu dana i noći i godišnjih doba s promjenama u životu biljaka, životinja i ljudi  - promatra i predviđa promjene u prirodi u neposrednome okolišu  **PID OŠ B. 1. 2 Učenik se snalazi u vremenskim ciklusima, prikazuje promjene i odnose među njima te objašnjava povezanost vremenskih ciklusa s aktivnostima**  **u životu.**  - reda svoje obveze, aktivnosti, događaje i promjene u danu i/ili tjednu prikazujući ih na vremenskoj crti ili lenti vremena, crtežom, dijagramom, uz korištenje IKT-a ovisno o uvjetima | | |

|  |  |  |
| --- | --- | --- |
| **NASTAVNE SITUACIJE** | **PRIJEDLOG AKTIVNOSTI U DIGITALNOM OKRUŽENJU** | **POVEZIVANJE ISHODA OSTALIH PREDMETNIH PODRUČJA I MEĐUPREDMETNIH TEMA** |
| **1. OSJETI JESENI**  **Ishod aktivnosti:** uočava red u prirodi na primjeru biljaka, životinja i ljudi; imenuje i razlikuje tvari u svome okruženju; prepoznaje smjenu godišnjih doba i svoje navike prilagođava određenomu godišnjem dobu.  **Opis aktivnosti:** Učiteljica/učitelj donosi „vrećice za znatiželjne” (neprozirne platnene vrećice) s plodovima jeseni. U jednoj vrećici je npr. jabuka, u drugoj kukuruz, u trećoj kesteni sl. Učenik treba kroz zatvorenu vrećicu opipati skriveni plod i otkriti o kojem se plodu radi. Ako je neuspješan, tada bez gledanja zavlači ruku u unutrašnjost vrećice i izravnim opipom otkriva o kojem plodu je riječ. Kada imenuju sve plodove, učiteljica/učitelj pita učenike kojim su osjetilom prepoznali plod te kojim bi još osjetilima mogli prepoznati neke od plodova (očima – vidom, nosom – njuhom, ustima i jezikom – okusom).  Nakon polazne vježbe učenici, prema uputama, opisuju fotografije na 36. str. u udžbeniku i povezuju s osobnim iskustvom.  **2. BILJKE I ŽIVOTINJE UJESEN**  **Ishod aktivnosti:** povezuje izmjenu dana i noći i godišnjih doba s promjenama u životu biljaka, životinja i ljudi; promatra i predviđa promjene u prirodi u neposrednome okolišu; prepoznaje smjenu godišnjih doba i svoje navike prilagođava određenomu godišnjem dobu.  **Opis aktivnosti:** Učiteljica/učitelj izvodi učenike na školsko dvorište sa zadatkom promatranja biljaka (stabla, trava, cvijeće) i životinja (ima li kukaca, ptica). Učenici trebaju opipati tlo i zidove škole te uočiti jesu li tlo i zidovi topli ili hladni. Nakon povratka u učionicu slijedi razgovor o uočenim promjenama. Učenici otvaraju udžbenik, str. 36, čitaju pitanja (uz pomoć učiteljice/učitelja) i promatraju ilustraciju. Uspoređuju lijevu i desnu polovicu ilustracije, povezuju s vremenskim prilikama i povezuju s trenutnim vremenskim prilikama i svojom odjećom toga dana te zaključuju da je trenutno rana jesen, koja je toplija, ugodnija, puna plodova, biljke su još uvijek zelene, počinje žutjeti lišće, možemo uočiti neke kukce i ptice. Učenici zatim opisuju desni dio ilustracije i izvode zaključak da će dani biti sve hladniji, odjeća sve toplija, a biljke će izgubiti lišće, mnoge će i uvenuti. Učiteljica/učitelj usmjerava razgovor o životinjama ujesen (spremanje zaliha hrane, ptice selice…).  **REKREATIVNA PAUZA**: Igra *Voćna salata* – učiteljica/učitelj podijeli učenike na plodove jeseni (šljive, jabuke, kruške – svaki učenik će dobiti oznaku voća koje stavlja na vidljivo mjesto na tijelu). Učiteljica/učitelj izgovara: „Neka ustanu kruške!” ustaju svi učenici koji imaju oznaku kruške. Izmjenjuju se nazivi voća, a kada kaže: „Voćna salata”, svi učenici mijenjaju svoja mjesta.  **3. OPASNOSTI**  **Ishod aktivnosti:** uspoređuje obilježja živoga, svojstva neživoga u neposrednome okolišu.  **Opis aktivnosti**: Učiteljica/učitelj učenicima čita tekst iz udžbenika, str. 37. Nakon čitanja slijedi promatranje fotografija i usmjereni razgovor o onome što fotografije prikazuju (kiša i magla smanjuju vidljivost, posebno vozačima, kolnici su klizavi pa je potreban dodatan oprez u prometu, „mačje oči” na torbama učenika i na kabanicama/jaknama; grmljavinska nevremena; oprez u šumi sa šumskim plodovima – beremo samo one plodove koje poznajemo i sigurni smo u njihovu jestivost, posebno oprezni trebamo biti s gljivama i bobičastim plodovima).  **4. LJUDI U JESEN**  **Ishod aktivnosti:** prepoznaje smjenu godišnjih doba i svoje navike prilagođava određenomu godišnjem dobu;povezuje izmjenu dana i noći i godišnjih doba s promjenama u životu biljaka, životinja i ljudi.  **Opis aktivnosti:** Čitanje posljednjih triju pitanja u udžbeniku. Učiteljica/učitelj potiče učenike da se prisjete i opišu što su osjetili kada su vani dodirivali tlo i zidove škole (osjećaj topline/hladnoće, ugode/neugode; objasniti zašto su tlo i zidovi hladniji; usporediti s proteklim ljetom – što su osjećali kada su sjedili na plaži na kamenu ili pijesku…). Povezuju vremenske prilike s odijevanjem i obuvanjem, imenuju jesenske odjevne predmete i obuću. Učiteljica/učitelj potiče učenike da opipaju radijatore u učionici. Učenici objašnjavaju zašto su radijatori mlačni/topli. Zatim se razgovor usmjerava prema drugim mogućnostima grijanja unutarnjih prostora (peći) te se pretpostavljaju moguće opasnosti prilikom grijanja doma (požar) i ponavlja koji broj zvati u hitnim situacijama (koga pozvati u pomoć).  Učiteljica/učitelj upućuje učenike na lentu na dnu udžbenika te usmjerava pažnju učenika na uočavanje da se sastoji od dva dijela koji nisu jednake duljine – noć traje dulje, produljuje se svakim danom. Usporediti trajanje dana u jesen s ljetnim trajanjem dana – učenici će se prisjetiti da su se igrali vani do 21 h, a sada se smračuje puno ranije. | [Jedinica Jesen](https://hr.izzi.digital/DOS/104/1580.html#block-1581)  [Objekt Jesenska šetnja](https://hr.izzi.digital/DOS/104/1581.html#block-37490)  Jedinica Jesen  [Objekt Jesen](https://hr.izzi.digital/DOS/104/1581.html#block-37538)  Jedinica Jesen  [Objekt Promjene](https://hr.izzi.digital/DOS/104/1581.html#block-37497) | **IKT** – A. 1. 1 - Učenik uz pomoć učitelja odabire odgovarajuću digitalnu tehnologiju za obavljanje jednostavnih zadataka; A. 1. 2 - Učenik se uz učiteljevu pomoć služi odabranim uređajima i programima.  **ODR** - A. 1. 2 - Opisuje raznolikost u prirodi i razlike među ljudima. |